Ing. et Mgr. **Marián Kuffa**, Dr.h.c. (\* 24. december 1959, Kežmarok) je slovenský rímskokatolícky kňaz a štatutár občianskeho združenia a sekulárneho inštitútu s názvom Inštitút Krista Veľkňaza. Je bratom slovenského politika Štefana Kuffu.

Životopis
---------

V detstve sa venoval karate, s priateľmi tiež chodil opravovať veže kostolov a bavilo ho horolezectvo. V roku 1983 dokončil štúdium na Vysokej škole poľnohospodárskej v Nitre a pôsobil okrem iného ako mechanizátor alebo v poisťovni.

Pôvodne neplánoval stať sa kňazom; keď mal okolo 20 rokov, plánoval sa oženiť a mať deti. Pri výstupe na Gerlachovský štít v roku 1990 sa pod ním odtrhol kus skaly, po ktorom nasledoval dvadsaťmetrový pád a záchranárom trvalo 13 hodín, kým ho dopravili do nemocnice. Neskôr Kuffa o incidente tvrdil, že Boh mu vrátil život, a vtedy v ňom dozrelo predsavzatie vrátiť svoj život Bohu tým, že sa bude venovať ľuďom, ktorí to potrebujú najviac.

Študoval na Bohosloveckej fakulte v Spišskom Podhradí a za kňaza ho vysvätil spišský biskup František Tondra 18. júna 1994. V tomže roku začal pôsobiť ako farský administrátor v Žakovciach, kde už od roku 1991 ako bohoslovec pracoval s ľuďmi na okraji spoločnosti.

V roku 1990 bol z Kuffovej iniciatívy spišským biskupom cirkevnoprávne zriadený Inštitút Krista Veľkňaza ako sekulárny inštitút a v roku 1992 bol zapísaný ako občianske združenie. Jedným z jeho hlavných cieľov je charitatívna činnosť – pomoc núdznym a trpiacim.

S pomocou bezdomovcov sa Kuffovi v Žakovciach podarilo opraviť faru a postaviť komplex Inštitútu Krista Veľkňaza, ako aj rôzne ďalšie sociálne centrá, bytové jednotky a iné stavby pre pomoc núdznym.

V roku 2003 sa činnosť Inštitútu rozšírila aj do Česka, kde pôsobí v Bílej Vode.

Činnosť Mariána Kuffu si vyslúžila medzinárodnú pozornosť.

V roku 2023 mu predseda NRSR Boris Kollár udelil Štátnu cena Jozefa Miloslava Hurbana.

Vyjadrenia o homosexualite
--------------------------

V auguste 2014 vo videoblogu na internetovom portáli časopisu .týždeň označil homosexuálov za „masových vrahov či genocídu národa" a popritom vyjadruje názor, že „homosexuáli pre svoju orientáciu netrpia", že „obyčajní homosexuáli vyhynú sami" a naznačuje, že homosexualitu je možné napraviť. V celom znení: „*Gayovia a lesby sú niekedy horší než tí vrahovia. Primárni (gayovia) za to nemôžu, mám ich tu... Nikto preto netrpí, že je lesba, gej, chcú to zmeniť. To sú tí, ktorí sa chcú zmeniť a chcú sa napraviť. Horší sú tí sekundárni, ktorí nevedia čo od rozkoše, on si už vyskúšal všetky ženy, teraz si chce vyskúšať mužov... Tak si kúpia prokurátorov, sudcov a ešte aj psychiatrov a otočia to: nie ja som chorý, vy ste chorí. A to je to diabolské. A títo, keď takéto zväzky budeme (podporovať), tak to nie sú obyčajní vrahovia, ale ja hovorím, že to sú masoví vrahovia. To je genocída národa... Tí obyčajní homosexuáli vyhynú sami.*" 

V septembri 2014 pri verejnej diskusii na podujatí „Hľa, Tvoja Matka" v Prešove tieto tvrdenia komentoval slovami: „*U mňa v Žakovciach 24 rokov sa starám o homosexuálov. Boh miluje hriešnika, nenávidí hriech!*" Ďalej opisuje: „*Keď milujem alkoholika, neznamená, že mu dám fľašku, keď milujem narkomana, neznamená, že mu dám drogu, keď milujem prostitútku, homosexuálov, neznamená, že im dám nezriadený sex. To nie je dobrá matka, dobrý otec, čo všetko dovolí svojím deťom!*"

Politická angažovanosť
----------------------

15. novembra 2019 vydali predseda Konferencie biskupov Slovenska Stanislav Zvolenský a spišský biskup Štefan Sečka stanovisko k politickému angažovaniu klerikov adresované zvlášť Mariánovi Kuffovi. Toto stanovisko bolo vydané hlavne v súvislosti s jeho prepojením na politickú stranu ŽIVOT – národná strana, ktorej predsedom bol jeho brat Štefan Kuffa. Marián Kuffa na stanovisko reagoval vyjadrením, v ktorej poprel riadenie akejkoľvek politickej strany, či členstvo v nej.

Celé znenie stanoviska biskupov je nasledovné: „*Angažovanie sa v politických stranách, hoci prostredníctvom druhých osôb, nie je primerané kňazskému stavu. Úlohou kňaza je byť otcom všetkých veriacich, nie vodcom tých, ktorí sa hlásia k určitej strane. Ak v spoločnosti vznikne presvedčenie, že niektorý z kňazov, aj keď z úzadia, ovláda politickú stranu, je nevyhnutné, aby všetky svoje aktivity v tomto smere bezodkladne ukončil. Toto stanovisko sa v aktuálnych okolnostiach týka otca Mariána Kuffu, ale vo všeobecnosti aj každého klerika, ktorý by sa angažoval v činnosti alebo verejnej propagácii politických strán.*"

Vo filme
--------

O kňazovi Mariánovi Kuffovi a jeho živote boli natočené nasledovné dokumentárne filmy:

* *Kde končí nádej, začína peklo* (Slovensko, 2003, 27 min) – natočil slovenský režisér Ladislav Kaboš;
* *Podnikateľ s dušami* (Slovensko, 2005, 26 min) – z produkcie LUX communication; z kolekcie „Moja misia I.";
* *Marian Kuffa zo Žakoviec* (Slovensko, 2010, 16 min) – bakalársky dokumentárny film – Akadémia umení, Fakulta dramatických umení v Banskej Bystrici a Matúš Ondrušek;
* *Bol som bezdomovcom* (Príbehy písané životom 3) – štúdio Nádej;
* *Všetky moje deti* (Slovensko, 2014, 90 min) – režisér Ladislav Kaboš;
* *Opri rebrík o nebo* (Česko, 2014, 100 min) – od českej dokumentaristky Jany Ševčíkovej .

Knihy
-----

* *Kazateľnica život*, Kumran, 2015, podtitul: *alebo V nebi nájdeš prostitútky, vrahov aj zlodejov*, ISBN 978-80-89487-63-9
* *Maturita z lásky*, Kumran, 2016, podtitul: *alebo Za nesmrteľnú dušu znesiem všetky kopance*, ISBN 978-80-89487-74-5
* *Boh za teba bojuje do poslednej chvíle*, BeneMedia, 2017, Farár Marián Kuffa v rozhovore s Martinom Ližičiarom, ISBN 978-80-972587-2-6
* *Bůh za tebe bojuje do poslední chvíle*, BeneMedia, 2018, Farář Marián Kuffa v rozhovoru s Martinem Ližičiarem, ISBN 978-80-972587-6-4
* *Buď Kristovým Svědkem!*, Nakladatelství Flétna, 2018, ISBN 978-80-88068-40-2
* *Hlas, který vyrušuje*, Nakladatelství Flétna, 2019, ISBN 978-80-89487-74-5

Citáty
------

|  |  |  |
| --- | --- | --- |
| „ | Aj pokus o dobrý skutok alebo pokus o modlitbu sa u Boha počíta. | "|

|  |  |  |
| --- | --- | --- |
| „ | Pán Boh nás nebude súdiť za to, čo sme nemohli urobiť. Ale za to, čo sme mohli a neurobili sme. | "|
| – Marián Kuffa |

Referencie
----------

1. 1 2 3   *Inštitút Krista Veľkňaza > História* [online]. Inštitút Krista Veľkňaza, [cit. 2018-03-21]. Dostupné online.
2. 1 2   *DUCHOVNÝ RAST: Láska k blížnym a duchovné napredovanie - ing. Mgr. Marián Kuffa, Dr. h. c.* [online]. Bratislava: Univerzita Komenského, 2011-04-01, [cit. 2023-08-16]. Dostupné online. Archivované 2014-03-16 z originálu.
3. 1 2 3 4   *Ceny predsedu PSK: Ing. Mgr. Marián Kuffa, D.h.c.* [online]. Prešovský samosprávny kraj, 2012-09-26, rev. 2019-02-19, [cit. 2023-08-16]. Dostupné online.
4. 1 2 3  Kde končí naděje, začíná peklo, dokument Českej televízie, réžia Ladislav Kaboš, 2003
5. ↑   *Schematizmus Spišskej diecézy: Zoznam všetkých kňazov diecézy* [online]. Spišská diecéza, [cit. 2023-08-16]. Dostupné online.
6. ↑  A.S, Petit Press. *Kňaz Kuffa: Gayovia, ktorí sa nechcú napraviť, sú masoví vrahovia. ...Odpoveď gaya* [online]. blog.sme.sk, [cit. 2019-11-22]. Dostupné online.
7. ↑   *Celá pravda – Kuffa vs.homosexuáli!* [online]. misiefilmom.sk, 2014-09-22, [cit. 2023-08-16]. Dostupné online.
8. ↑   Arcibiskup Zvolenský kritizuje farára Kuffu a kňazov, ktorí sa angažujú v politike. *Aktuality.sk* (Bratislava: Ringier Axel Springer Slovakia), 2019-11-15. Dostupné online [cit. 2023-08-16].
9. ↑   *Biskupi zverejnili stanovisko k otázke politického angažovania klerikov* [online]. Bratislava: TK KBS, 2019-11-15, [cit. 2020-02-13]. Dostupné online.
10. ↑   *Všetky moje deti* [online]. MEDIA FILM, Oficiálna stránka k filmu Všetky moje deti]. Dostupné online.
11. ↑   *Opři žebřík o nebe* [online]. Národní filmový archiv, Filmový přehled - internetový portál. Dostupné online.
12. ↑   *Marián Kuffa, Knihy* [online]. databazeknih.cz. Dostupné online.

Iné projekty
------------

Wikicitáty
* Spolupracuj na Wikicitátoch Wikicitáty ponúkajú citáty od alebo o **Marián Kuffa**

Externé odkazy
--------------

* Oficiálne stránky Inštitútu Krista Veľkňaza
* Oficiálne stránky filmu *Všetky moje deti*

Zdroj
-----

*Tento článok je čiastočný alebo úplný preklad článku Marián Kuffa na českej Wikipédii.*

Autoritné údaje: * GND: 1185215212
* LCCN: n2018037283
* NK ČR: xx0200731
* SNK: 156268
* VIAF: 260145542836396642265
* WorldCat: lccn-n2018037283